stanford-oval/wikipedia huggingface dataset:
Anwar Sadat
Presidenttinä > Sodan jälkeen

Sisäpolitiikassa Egypti kärsi taloudellisista vaikeuksista. Sadatin ongelmana oli etenkin Egyptin nopeasti kasvavan väestön ruokkiminen. Ruuan valtiontuet söivät suuren osan maan budjetista. Maailmanpankilta lainoja saadakseen Sadatin oli leikattava tukia, mikä johti esimerkiksi tammikuussa 1977 suuriin mellakoihin eri puolilla Egyptiä. Sadat joutui perumaan leikkaukset ja syytti tilanteesta vasemmistoa, jonka kannattajia pidätettiin. Ongelmia aiheuttivat nyt myös kannatustaan kasvattanut poliittinen islam. Egyptissä oli syntynyt jihadistista liikehdintää, joka sai kannatusta etenkin yliopistoissa. Sen kasvua ei oltu aluksi huomioitu etenkin sen syödessä Sadatin vasemmistolaisten vastustajien suosiota. Rauhansopimus Israelin kanssa oli epäsuosittu ja radikaalit islamistiryhmät pitivät Sadatia petturina.
Lopulta Sadatin oli kuitenkin vastattava islamistien muodostamaan uhkaan. Syy toimintaan saatiin Kairon köyhän al-Zawija al-Hamran mellakoista kesällä 1981. Sadat syytti maata kuohuttaneita ryöstelyjä ja veritekoja Islamilaista Jihad -järjestön teoiksi. Nyt hän saattoi ryhtyä kansan tuella sen tukahduttamistoimiin. Järjestön johtajat kadotettiin maan vankiloihin. Samaan aikaan Sadat pidätytti myös muita vastustajiaan. Kaikkiaan pidätettyjä oli yli 1 500. Jäljelle jääneet islamistit radikalisoituivat entisestään. Sadat alettiin tuntea Koraanin faaraona eli hirmuvaltiaana.
Salamurha

Sadat oli 6. lokakuuta 1981 ottamassa vastaan Suezin kanavan ylityksen muistopäivänä suurta sotilasparaatia. Yhdessä paraatiin osallistuneista kuorma-autoista istui radikaalia Islamilainen jihad -järjestöä kannattaneet upseeri Khalid Islambuli ja kolme sotilasta. Ilmavoimien Mirage- ja Phantom-hävittäjät olivat juuri suorittaneet ylilentonsa, kun tykistön paraatiin kuulunut kuorma-auto yllättäen jarrutti presidentin korokkeen eteen. Sadat luuli tämän olevan osa paraatia ja tervehti kädellään kuorma-autosta noussutta upseeria, joka heitti aitioon käsikranaatin. Ensimmäinen kranaatti ei räjähtänyt, mutta kuorma-autossa olleet sotilaat avasivat tulen käsiasein ja uusin kranaatein. Sadat lyyhistyi maahan. Vaikka paikalla oli sekä yhdysvaltalainen terrorismin vastainen yksikkö että presidentin oma henkivartiokaarti kesti yli kaksikymmentä sekuntia ennen kuin hyökkääjien silmittömään tulitukseen vastattiin. Presidentinaitiossa kuoli Sadatin lisäksi kuoli 11 muuta, mukaan lukien Kuuban suurlähettiläs, omanilainen kenraali, koptiortodoksinen piispa ja Egyptin keskustarkastusviraston (CAA) johtaja Samir Helmy. 28 haavoittui, mukaan lukien varapresidentti Hosni Mubarak, Irlannin puolustusministeri James Tully ja neljä Yhdysvaltain sotilasyhteysupseeria. Myös Suomen Egyptin-suurlähettiläs Olli Auero oli samassa katsomossa mutta ei haavoittunut tulituksessa. Sadat lennätettiin helikopterilla Kairoon sotilassairaalaan, jossa hän kuoli samana päivänä.
Salamurha > Kuoleman jälkeen

Kun uutinen Sadatin kuolemasta levisi, Islamilainen jihad aloitti avoimen kapinan Asyutin kaupungissa Ylä-Egyptissä. Heidän toivomaansa massaliikettä kapinasta ei kuitenkaan syntynyt, ja Egyptin hallitus säilyi presidentin kuolemasta huolimatta toimintakykyisenä. Vallan otti varapresidentti Hosni Mubarak, ja armeijan laskuvarjojääkärit palauttivat järjestyksen Asyutissa.
Sadatin hautajaisiin osallistui ennätysmäärä ulkomaisia vieraita, mukaan lukien Yhdysvaltain presidentit Gerald Ford, Jimmy Carter ja Richard Nixon. Arabiliiton maista paikalla olivat ainoastaan Somalian ja Sudanin valtionpäämiehet. Mubarak jatkoi edeltäjänsä linjaa, johon kuuluivat sitoutuminen Yhdysvaltain leiriin, rauha Israelin kanssa, talousliberalismi sekä presidenttijohtoinen ja poliisikoneistoon nojautuva hallinto.
Sadat oli avioitunut vuonna 1949 Jehan Sadatin kanssa.
Henrik Sandström

Henrik Gustaf Valdemar Sandström (s. 28. huhtikuuta 1952 Luoto) on suomalainen kestävyysjuoksija. Hän edusti seuratasolla IF Drott -seuraa. Hänen valmentajansa oli Erik Haglund. Kilpauransa jälkeen hän on toiminut muun muassa Siuntion kunnanjohtajana.
Urheilu-ura

Henrik Sandström osallistui MM-kilpailuihin 1983 Helsingissä maratonilla. Hänen ennätyksensä on 2.14.23, juostu 4. kesäkuuta 1983.
Urheilu-ura > SM-mitalit aikuisten sarjassa

Hopeaa
Urheilu-ura > Sisäratojen SM-mitalit aikuisten sarjassa

Pronssia
Urheilu-ura > Arvokisaedustukset aikuisten sarjassa

MM-kilpailut
Siviiliura

Henrik Sandström on toiminut Siuntion kunnanjohtajana (2001–2009), Uudenmaan virkistysalueyhdistyksen toiminnanjohtajana ja Kauniaisten kaupungininsinöörinä.
Aiheesta muualla

Henrik Sandström Tilastopaja (vaatii kirjautumisen, maksullinen palvelu).
SIF Friidrott: Henrik Sandströmin harjoitusohjelma vuosina 1972, 1977 ja 1982 (Arkistoitu – Internet Archive) (ruotsiksi)
| --- | --- |
Auktoriteettitunnisteet: Henkilöt :  World Athletics
Synnytyssali

Valtaosa synnytyksistä tapahtuu synnytyssaleissa.
Synnytyssali sijaitsee sairaalassa ja se on suunniteltu lapsen synnyttämiseen. Sinne saavutaan synnytysvastaanoton kautta. Synnytyssali on aina auki vuoden jokaisena päivänä. Synnytyssaliin voidaan saapua myös vuodeosastolta. Synnyttäjille nimetään oma kätilö, joka hoitaa synnytyksen. Lapsen syntyessä paikalle tulee toinen kätilö tai lastenhoitaja. Synnytyssalissa voi harjoitella myös alan opiskelijoita, jotka harjoittelevat kätilöiden ohjauksessa. Paikalle on aina saatavissa tarvittaessa myös synnytyslääkäri, lastenlääkäri ja anestesialääkäri. Anestesialääkäri osallistuu tarvittaessa synnyttäjän kivun lievittämiseen. Paikalla on myös laitosapulaisia. Synnytyssalissa voi olla synnyttäjän käytössä esimerkiksi amme. Synnytyssalissa tarvitaan neuvolakortti sekä synnyttäjän terveyteen liittyviä tietoja. On suositeltavaa poistaa korut ja lävistykset ennen synnytyssaliin saapumista. Synnyttäjällä on mahdollisuus olla mukana synnytyksessä tukihenkilö.
Synnytyssairaaloissa tulee vastasyntyneen elvytyksen Käypä hoito -suosituksen mukaan olla valmius myös huonokuntoisena syntyvien lasten hoitoon. Synnytyssalin välittömässä läheisyydessä sijaitsee leikkaussali sektiota eli keisarileikkausta varten. Hätäsektio voidaan joutua tekemään, jos tulee tarve saada lapsi syntymään välittömästi. Kuopion, Lahden, Lohjan, Oulun ja Tampereen synnytyssaleissa on käytäntö, jossa kätilö voidaan lähettää ensihoidon avuksi, jos on riskinä matkasynnytys.
Syntymän jälkeen synnytyssalissa mahdollistetaan vastasyntyneen imetys ja ihokontakti äidin kanssa. Synnytyksen jälkeen synnytetään vielä istukka ja sikiökalvot. Kätilö ompelee mahdolliset repeämät ja välilihaan mahdollisesti tehdyt leikkaushaavat.
Äiti ja lapsi pääsevät vuodeosastolle parin tunnin päästä synnytyksestä, jos äiti ja vastasyntynyt voivat hyvin, ja äiti on käynyt WC:ssä ja suihkussa. On myös tärkeää, että äiti on syönyt synnytyksen jälkeen. On myös mahdollista varhainen kotiutuminen synnytyssalista 6–12 tunnin kuluttua lapsen syntymästä jos äidillä on kokemusta vastasyntyneen hoidosta. Lapsen tulee olla terve, täysiaikainen ja normaalipainoinen. Raskauden on täytynyt sujua normaalisti ja synnytys on ollut normaali alatiesynnytys. Lapsivuodeajan on täytynyt sujua ongelmitta. Lapsen tulee syödä hyvin ja äidillä tai lapsella ei ole riskejä tulehduksiin, matalaan verensokeriin tai keltaisuuteen. Perheen aiemmin syntyneillä lapsilla ei ole ollut ongelmia, jotka voisivat toistua vastasyntyneen kanssa. Perheen tulee saada tarvittaessa välittömästi yhteys neuvolaan tai synnytyssairaalaan. Tämä toimintamalli toteutetaan yhteistyössä neuvoloiden kanssa.
Bromipentafluoridi

| Bromipentafluoridi |
| --- | --- |


Tunnisteet
CAS-numero:  7789-30-2
PubChem CID:  24606
Ominaisuudet
Molekyylikaava:  BrF5
Moolimassa:  174,9
Ulkomuoto:  Väritön neste
Sulamispiste:  –61,3 °C
Kiehumispiste:  40,5 °C
Tiheys:  2,4716 g/cm3
Liukoisuus veteen:  Reagoi veden kanssa
Bromipentafluoridi (BrF5) on bromin ja fluorin muodostama epäorgaaninen molekyyliyhdiste. Ainetta voidaan käyttää eräiden fluoriyhdisteiden valmistukseen ja rakettien polttoaineissa.
Ominaisuudet

Muodoltaan bromipentafluoridi on neliöpohjainen pyramidi. Yhdiste on huoneenlämpötilassa ulkomuodoltaan väritöntä nestettä. Bromipentafluoridi on erittäin reaktiivinen yhdiste ja reagoi happea, typpeä ja jalokaasuja lukuun ottamatta kaikkien alkuaineiden kanssa. Yhdiste reagoi myös monien kemiallisesti reagoimattomien eli inerttien yhdisteiden kuten silikaattien kanssa kuumennettaessa. Alkalimetallifluoridien kanssa reagoidessaan bromipentafluoridi muodostaa heksafluorobromaattisuoloja. Orgaanisten yhdisteiden ja veden kanssa reaktio voi olla räjähdysmäisen voimakas. Veden ja asetonitriilin seoksessa bromipentafluoridi hydrolysoituu bromihapoksi ja vetyfluoridiksi.
Valmistus ja käyttö

Teollisessa mittakaavassa bromipentafluoridia valmistetaan joko alkuaineistaan bromista ja fluorista teräs- tai kuparireaktorissa yli 150 °C:n lämpötilassa fluoriylimäärää käyttäen tai fluoraamalla bromitrifluoridia noin 200 °C:n lämpötilassa. Laboratoriomittakaavaan soveltuu huoneenlämpötilassa tapahtuva reaktio kaliumbromidin ja fluorin välillä.
Bromipentafluoridia voidaan käyttää synteettisessä orgaanisessa kemiassa fluoraavana reagenssina. Lisäksi se reagoi uraanin ja useiden uraaniyhdisteiden kanssa muodostaen uraaniheksafluoridia, jota voidaan käyttää uraanin rikastamisprosessissa. Bromipentafluoridia käytetään myös hapettimena rakettien polttoaineseoksissa.
Converge (baptistiyhdyskunta)

| Converge |
| --- | --- |

Suuntautuminen:  evankelikalismi
Teologia:  baptismi
Yhteistyötahoja:  National Association of Evangelicals
Perustettu:  1879
Seurakuntia:  1 281
Jäseniä:  300 000
Koulutus:  Bethel-yliopisto
Aiheesta muualla
Sivusto
Infobox OKVirheellinen NIMI-arvo: 
Convergen ylläpitämä Bethel University Minnesotassa.
Converge (aik. Baptist General Conference eli suom. Baptistien yleiskonferenssi) on yhdysvaltalainen baptistinen kirkkokunta, joka sai alkunsa 1800-luvulla ruotsalaisten baptistisiirtolaisten toiminnasta Yhdysvalloissa. 2000-luvun alkupuolella kirkkokunta otti nimekseen Converge. Vuonna 2016 kirkkokuntaan kuului 1 281 seurakuntaa ja noin 300 000 jäsentä.
Kirkkokunta perustettiin vuonna 1879 nimellä Swedish Baptist General Conference of America. Nimi Baptist General Conference otettin käyttöön vuonna 1945. Kirkkokunta kehittyi ruotsalaisen maallikkosaarnaaja Gustaf Palmquistin työn pohjalta. Palmquist perusti ruotsalaisen baptistikirkon vuonna 1852. Palmquist ja muut ruotsalaiset baptistit työskentelivät useissa keskilännen osavaltioissa ruotsalaisten maahanmuuttajien parissa. Ensimmäisen maailmansodan jälkeen ruotsin kieli korvautui vähitellen englannilla ja kirkon jäseniksi tuli muitakin kuin ruotsalaisia.
Kirkkokuntaa pidetään teologisesti konservatiivisena. Converge ylläpitää Bethel-yliopistoa Minnesotan St. Paulissa. Kirkkokunnan päämaja on Illinoisin Chicagossa.
Shūkōkai-karate

| Shūkōkai |
| --- | --- |
Perustettu:  1940-luvun lopulla
Alkuperämaa:   Japani
Vaikutteet:  Shitō-ryū, Shōtōkan, Gōjū-ryū
Löydä lisää urheiluaUrheilun teemasivulta
Shūkōkai (jap. 修交会) on karaten tyylisuunta, jonka kehitti Chōjirō Tani. Sen tekniikassa pyritään mahdollisimman voimakkaaseen suoritukseen kehon luonnollisia jännityslinjoja hyödyntäen. Laji sopii kaikille, eikä mitään erityisominaisuuksia tarvita, vaan ne kehittyvät harjoittelun myötä. Shūkōkai-karaten oppi-isä on sōke Shigeru Kimura.
Vyöarvot

Shūkōkai-karaten vyöarvot (suurenevassa järjestyksessä):
valkoinen (9. kyū)
keltainen (8. kyū)
oranssi (7. kyū)
vihreä (6. kyū)
sininen (5. kyū)
purppura (4. kyū)
ruskea (3.– 1. kyū, mustien natsojen määrä (1–3) lisääntyy kyū-arvojen pienetessä)
(juniori- musta vyö (junior 1. dan, valkoinen natsa. Juniorivyö myönnetään alle 16-vuotiaille mustan vyön saavuttaneille karatekoille, joiden täytyy myöhemmin suorittaa uusi vyökoe saadakseen aikuisten mustan vyön)
Musta (1.–8. dan, punaisten natsojen määrä (1–8) lisääntyy dan-arvojen kasvaessa)
Shūkōkai Suomessa

Suomessa Shūkōkain pääorganisaationa toimii Suomen Shukokai Karateliitto, joka on perustettu vuonna 1977.
Suomessa eri seuroja on Espoossa, Haminassa, Helsingissä, Järvenpäässä, Kotkassa, Lappeenrannassa, Laukaassa, Oulussa, Savonlinnassa, Suomenniemellä, Tammisaaressa, Imatralla, Savitaipaleella, Vantaalla ja Porvoossa. 
Suomen Shukokai Karateliiton päävalmentajana 2017 toimii shihan Yrjö Pursiainen (8. dan).
Aiheesta muualla

Suomen Shukokai Karateliitto
Kimura Shukokai Internationalin kotisivut (Arkistoitu – Internet Archive) (englanniksi)
Wil (kaupunki)

| Wil |
| --- | --- |

 vaakuna

 Koordinaatit: 47°28′N, 9°3′E 
Valtio:   Sveitsi
Kantoni:  Sankt Gallen
Hallintoalue (Wahlkreis):  Wil
Pinta-ala:  
 – Kokonaispinta-ala:  20,82 km²
Korkeus:  512–760 m
Väkiluku (31.12.2015):  23 667
 – Väestötiheys:  1 137 as./km²
 
 www.stadtwil.ch 
Infobox OKVirheellinen NIMI-arvo: 
Wil on kaupunki Sankt Gallenin kantonissa Koillis-Sveitsissä. Kaupungin asukasluku on noin 24 000 ja pinta-ala on 20,82 neliökilometriä.
Maantiede

Wil sijaitsee kumpuilevassa Mittellandissa Thurjoen varrella.
Liikenne

Wil sijaitsee moottoritien A1 varrella, Winterthurin ja Sankt Gallenin välillä. SBB:n rautatie Zürich–Sankt Gallen kulkee Wilin kautta. Kaupungista on kolme muutakin rautatieyhteyttä: pohjoiseen Weinfeldeniin, luoteeseen Frauenfeldiin sekä etelään Wattwiliin.
Aiheesta muualla

Kuvia tai muita tiedostoja aiheesta Wil (kaupunki) Wikimedia Commonsissa
Bless-Grabher, Magdalen: Wil (SG) (Sveitsin historiallisen tietosanakirjan web-sivut) Historisches Lexikon der Schweiz (HLS). 30.10.2013. Bern:  Stiftung HLS. (saksaksi), (ranskaksi), (italiaksi)
| n k Sankt Gallenin kantonin hallintoalueet ja kunnat |
| --- | --- |
Hallintoalue (saks. Wahlkreis) ja kunnat (77 kpl, 1.1.2013–)
 Rheintal: Altstätten •  Au • Balgach • Berneck • Diepoldsau • Eichberg • Marbach • Oberriet • Rebstein • Rheineck • Rüthi • St. Margrethen • Widnau
 Rorschach:  Berg • Goldach • Mörschwil •  Rorschach • Rorschacherberg • Steinach • Thal • Tübach • Untereggen
 Sarganserland: Bad Ragaz • Flums •  Mels • Pfäfers • Quarten • Sargans • Vilters-Wangs • Walenstadt
 See-Gaster: Amden • Benken • Eschenbach • Gommiswald • Kaltbrunn •  Rapperswil-Jona • Schänis • Schmerikon • Uznach • Weesen
 St. Gallen: Andwil • Eggersriet • Gaiserwald • Gossau • Häggenschwil • Muolen • St. Gallen • Waldkirch • Wittenbach
 Toggenburg: Bütschwil-Ganterschwil • Ebnat-Kappel • Hemberg • Kirchberg • Lichtensteig • Lütisburg • Mosnang • Neckertal • Nesslau • Oberhelfenschwil • Wattwil • Wildhaus-Alt St. Johann
 Werdenberg:  Buchs • Gams • Grabs • Sennwald • Sevelen • Wartau
 Wil: Degersheim • Flawil • Jonschwil • Niederbüren • Niederhelfenschwil • Oberbüren • Oberuzwil • Uzwil •  Wil • Zuzwil
Eerik Akselinpoika Tott

| Eerik Akselinpoika Tott> Ruotsin valtionhoitaja |
| --- | --- |
Valtakausi:  1457  (yhdessä Jöns Pentinpoika Oxenstiernan kanssa)
Edeltäjä:  Kaarle VIII Knuutinpoika Bonde
Seuraaja:  Kristian I
Valtakausi:  18. lokakuuta 1466 – 12. marraskuuta 1467
Edeltäjä:  Jöns Pentinpoika Oxenstierna
Seuraaja:  Kaarle VIII Knuutinpoika Bonde

Syntynyt:  n. 1419 Tanska
Kuollut:  1481 Viipuri
Puoliso:  Bengta Mattsdotter Elin Gustavsdotter
Suku:  Tott
Isä:  Axel Pedersen
Äiti:  Ingeborg Ivarsdotter
Uskonto:  roomalaiskatolinen
Eerik Akselinpoika Tott (ruots. Erik Axelsson Tott, 1415 Skåne – 1481 Viipurin linna) oli tanskalainen valtaneuvos, joka toimi muun muassa Kalmarin unioniin kuuluneen Ruotsin valtionhoitajana ensin vuonna 1457 Jöns Pentinpoika Oxenstiernan kanssa kuningas Kaarle Knuutinpoika Bonden ollessa syrjäytettynä sekä myöhemmin yksin vuosina 1466–1467.
Elämäkerta

Eerik Akselinpoika tuli jo nuorena Tanskasta Ruotsiin ja nautti paikalliskuninkaan (Kaarle VIII Knuutinpoika) suosiota, minkä vuoksi hän sai Turun linnaläänin läänityksekseen vuonna 1450 ja pian sen jälkeen Nyköpingin linnaläänin. Hän siirtyi kuitenkin tanskalaispuolueen kannattajaksi.
Eerik Akselinpoika johti yhdessä Jöns Pentinpoika Oxenstiernan kanssa ruotsalaisten Kalmarin unionin järjestykseen palauttamista kuningas Kaarle VIII Knuutinpoikaa vastaan vuonna 1457. Tämän johdosta heistä tuli valtionhoitajia lyhytaikaisesti ennen Kristian I:n valtaannousua. Vuonna 1467 Eerik Akselinpoika siirtyi Suomeen, jossa hän hallinnoi suuria alueita Viipurin käskynhaltijana.
Tott rakennutti 1470-luvulla Viipurin muurin ja aloitti Olavinlinnan rakennustyöt vuonna 1475. Vuonna 1480 hän teki hävitysretken Nevalle.
Muuta

Savonlinnassa on hänen mukaansa nimetty hotelli Tott, joka toimii nykyisin talvisin opiskelija-asuntolana. Savonlinnassa on myös Tottinkatu, joka lähtee kauppatorilta ja kiertää satamaa seuraten Viiskulmaan.
Kaune

| Kaune Oy |
| --- | --- |
Yritysmuoto:  Osakeyhtiö
Perustettu:  1996
Toimitusjohtaja:  Kalle Saksi
Avainhenkilöt:  Mikko Saksi (vtj) Rebecca Saksi (talous- ja henkilöstöjohtaja)
Kotipaikka:  Naantali
Toiminta-alue:  maailmanlaajuinen
Toimiala:  Tasolasin muotoilu ja muokkaus
Tuotteet:  tasolasi- ja alumiinirakenteet
Liikevaihto:  6,5 milj. € (Kaune Oy, 2023) 8,3 milj. € (KRM Installations Oy, 2023)
Henkilöstö:  18 (2017)
Tytäryhtiöt:  KRM Installations Oy
Omistaja:  Saksin perhe
Kotisivu:  www.kaune.fi
Infobox OKVirheellinen NIMI-arvo: 
Kaune Oy on vuonna 1915 perustettu alun perin turkulainen, nykyään Naantalissa toimiva sisustus- ja rakennusalan lasikokonaisuuksiin sekä tuotantopalveluihin erikoistunut lasi- ja metallialan yritys. Se tekee lasituksia muun muassa maailman suurimpiin ristelyaluksiin. Yritys siirsi toimintansa Naantalin Luolalan teollisuusalueelle vuonna 2008, kun lähes satavuotias tehdaskiinteistö määrättiin purettavaksi Koulukadun ABC-liikennemyymälän tieltä.
Yrityksen nimi oli Kaune Shop Oy 10. joulukuuta 2000 saakka. Aputoiminimenä on ollut 29. syyskuuta 2006 lähtien Kaunenkulma.
Historia

Kauneen taustalla on lasimaalauksistaan tunnetun saksalaisen Willy Baerin 1900-luvun vaihteessa perustama yritys, josta vuonna 1912 tuli Baer & Nieminen. Yhtiökumppani Herman Anton Nieminen (1888–1963) lunasti vuonna 1915 yrityksen kokonaan itselleen ja otti nimeksi Taidetakomo ja -lasittamo Kaune.
Naantalissa syntynyt Nieminen kouluttautui metallimieheksi käsityöläiskoulussa 1904–1908 ja työskenteli Ruotsin Nyköpingissä ja Tukholmassa, jossa AB Konstglas -yrityksessä tutustui lasialaan. Suomeen palattuaan Nieminen toimi sitten koristeseppänä Willy Baerin Atelierissa ja suoritti kisällikirjan 1909. Vuonna 1912 hän tuli mukaan osakkaaksi Baerin yritykseen ja ainoaksi omistajaksi 1915. Vuonna 1948 Nieminen sai mestarin arvon.
Vuonna 1919 valmistui osakeyhtiöksi muuttuneelle Oy Kaune Ab:lle oma toimitalo, jota laajennettiin moneen otteeseen. Alkuperäisen rakennuksen suunnitteli August Krook ja talossa on myös Alvar Aallon suunnittelema portaikko, samanlainen kuin Paimion parantolassa.  2000-luvun lopulla tehdaskiinteistö määrättiin purettavaksi ABC-liikennemyymälän tieltä.
Alkuvuosina Kauneen tuotanto painottui metallitöihin. Yritys valmisti  heloituksia, valaisinten runkoja ja muita koriste- ja käyttöesineitä takomalla, pakottamalla ja puristamalla raudasta, kuparista, messingistä ja lyijystä.
Vuonna 1920 tehtailija Herman Nieminen toi Saksaan suuntautuneelta opintomatkaltaan Turkuun peilien valmistustekniikan. Peileistä tulikin yksi Kauneen päätuotteista rakennuslasitusten ohella, joita yhä löytyy muun muassa Hamburger Börsistä ja muista turkulaisista jugendtyylin rakennuksista, usein Niemisen signeerauksella varustettuna. Myös Alvar Aallon funkisrakennuksiin, kuten Paimion parantolaan, Turun Sanomien toimitaloon ja Lounais-Suomen maalaistentaloon tilattiin paljon lasituksia Kauneelta.
Herman Niemisen pojat Auvo ja Heljo avustivat jo koulupoikina usein perheen yrityksessä. Sotien jälkeen Auvo Nieminen pääsi opistoinsinööriksi valmistuttuaan töihin Oy Laivateollisuus Ab:lle. Näin solmittujen suhteiden avulla Kaune toimitti 50 sotakorvausaluksen lasitus- ja metallisisustustyöt, ja laivojen sisustustöistä tuli sittemmin yksi Kauneen merkittävimmistä työllistäjistä. Heljo Nieminen haki lasialan oppia Ruotsista, jossa toimi 1950-luvun puolivälissä myös lasitustöiden opettajamestarina ruotsalaisten ammattiyhdistysten keskusliiton rakennustoimistossa. Herman Niemisen kuoltua vuonna 1963 tuli Heljo Niemisestä Kauneen toimitusjohtaja. Hänen kaudellaan Kauneen tuotantoa automatisoitiin ja uudistettiin monella tavoin, käsityöperinteestä ja räätälintekoisista yksittäistilauksista kuitenkaan luopumatta.
Kaune tänään

Vuodesta 1996 Kauneen toimintaa ovat jatkaneet Herman Niemisen pojantytär Anita Saksi ja hänen miehensä Harri Saksi poikineen. Uusissa toimitiloissa Naantalin Luolalassa Kaune työstää nykyisin lasin lisäksi myös kiveä ja alumiinia.
Anita Saksi toimi vuoteen 2024 asti sekä Kaunen toimitusjohtajana että toisessa työssään lentoemäntänä. Anita ja Harri Saksin lasten tultua mukaan yrityksen toimintaan Kaune ja sen tytäryritys KRM Installations ovat kasvaneet ja kansainvälistyneet nopeasti. Vuonna 2023 Kaunen liikevaihto kasvoi 67 prosenttia 6,5 miljoonaan euroon samalla kun tulos yli kolminkertaistui. KRM Installationsin liikevaihto moninkertaistui 2,6 miljoonasta 8,3 miljoonaan euroon. Viennin osuus yritysten liikevaihdosta on kasvanut 2020-luvun alkuvuosina 10 prosentista 60 prosenttiin. Konsernin kolmas yhtiö on Kiinteistö Oy Lisenssikatu.
Kaunen ja KRM:n nykyisiä pääasiakkaita ovat rakennus- ja telakkateollisuus. Kaune on tehnyt lasitukset muun muassa Dubain rannan purjeenmuotoiseen Burj Al Arab -hotelliin.
Aiheesta muualla

Kaune ei investoinut turhaan Turun Sanomat. 12.3.2005.[vanhentunut linkki]
Nummi, Eeva: Lasitöitä 1910-luvulta nykypäivään. Turkulainen lasialan yritys Kaune Oy (pdf) (Sivu 18) Museotiedote Turusta. 2/2006. Turku:  Turun maakuntamuseo.
Knut Posse

Knut Jönsson Posse (n. 1440–1500) oli ruotsalainen sotapäällikkö, joka muistetaan Suomessa Viipurin linnan menestyksekkäästä puolustamisesta venäläisiä vastaan vuonna 1495. Knut Possen kerrotaan myös olleen Viipurin pamauksen kansantarinan tapahtumien takana. Knut Posse oli Jöns Lage Possen ja Märta Knutsdotterin (Tre Rosor)selvennä poika. Knut Posse on haudattu Turun tuomiokirkkoon.
Knut Posse otti osaa Brunkebergin taisteluun vuonna 1471 Tukholmassa, jossa ruotsalaisten porvarien onnistui lakkauttaa saksalaisten oikeus puoleen porvarien ja hallintomiesten säätypaikoista valtakunnan kaupungeissa. Knut Possesta tuli valtaneuvos Ruotsissa 1473, ja hän sai Hämeen linnan linnanisännyyden 1474. Knut Posse valloitti valtionhoitaja Sten Sturelle Raaseporin linnan 1487. Knut Posse sai 1499 myös Kastelholman linnan päällikkyyden.
Viipurin linnanisäntä

Knut Posse toimi Viipurin linnan linnanisäntänä vuonna 1495, ja 30. marraskuuta käänsi pakosalle Moskovan suuriruhtinaan Ivanin sotaväen, joka oli juuri valloittamaisillaan Viipurin. Kansantarinoiden mukaan puolustusta johtanut Knut Posse olisi räjäyttänyt yhden linnan torneista. Toisten tarinoiden mukaan kyseessä olisi ollut taivaalla nähty valoilmiö, joka olisi muistuttanut esimerkiksi Pyhän Andreaan ristiä (X:n muotoinen). Muutamaa viikkoa myöhemmin hyökkääjät vetäytyivät pois.
Sota ei kuitenkaan loppunut, vaan jatkui vielä talvella 1496. Venäläiset tekivät retkiä Pohjois-Pohjanmaalle, Karjalaan, Savoon ja Hämeeseen. Seuraavana keväänä Knut Posse purjehti yhdessä Svante Sturen kanssa Ivangorodiin, jossa he polttivat linnan ja ottivat mukaansa ryöstösaalista. Vuoden 1497 maaliskuussa Posse neuvotteli Novgorodissa yli 50 vuotta kestäneen aselevon.